## Ruth Merino agraïx al sector assegurador el seu paper en la recuperació econòmica i “en la construcció d’una Comunitat Valenciana més resilient”

*** La consellera destaca el compromís del Consell amb el sector industrial a través de l’impuls de 35 milions en ajudes per a facilitar a pimes i autònoms la substitució de vehicles sinistrats en la riuada
* La titular d’Hisenda valora la recuperació del 90 % de l’activitat empresarial en la zona afectada o la previsió d’augment del 3,6 % del PIB llançada per BBVA Research, encara que assenyala que “queda camí” per a la reconstrucció**

La consellera d’Hisenda i Economia, Ruth Merino, ha enaltit la labor que fa el sector assegurador com a “motor” de l’economia valenciana perquè “no solament respon davant l’adversitat, sinó que accelera la reconstrucció, oferix estabilitat, confiança i suport econòmic i social per a avançar cap a una Comunitat més forta, més resilient i millor preparada per al futur”.

Durant la clausura este dimarts del XV aniversari de l’Associació Professional de Corredors d’Assegurances (APROCOSE), Merino ha agraït el seu esforç durant els dies posteriors a la riuada “en teixir una verdadera xarxa de protecció a l’altura de les circumstàncies i per donar un halo de seguretat i estabilitat en un moment tan sensible i complicat per als afectats”.

La consellera d’Hisenda ha defés que el Consell està posant “tots els mitjans i recursos públics al servici de famílies, empreses i afectats” i ha reclamat al Consorci de Compensació d’Assegurances “més celeritat” perquè, un any després, “el nostre teixit industrial continua esperant un any després de la tragèdia que es completen els seus tràmits”.

Al respecte, Merino ha detallat que, hui dia, de les 5.269 sol·licituds d’empreses afectades, continua havent un 12,9 % de sol·licituds en tramitació i un 15,6 % que només han rebut pagaments a compte.

“És essencial agilitzar estos peritatges i estos pagaments per a dotar de certitud per a poder prendre decisions, així com de liquiditat immediata al teixit productiu perquè per tal que les nostres empreses puguen ressorgir amb força és fonamental eixa liquiditat, capacitat de reposició i sobretot acompanyament sostingut”, ha afegit la consellera.

Durant la seua intervenció, Ruth Merino ha recordat que, des de la Conselleria d’Hisenda, a més de les ajudes per a la reposició de turismes particulars, es van mobilitzar 35 milions d’euros “per a facilitar la substitució de vehicles sinistrats per part de pimes i persones treballadores autònomes, la qual cosa ha permés renovar flotes essencials per a l’activitat econòmica i per a garantir la continuïtat del treball diari”. De totes les sol·licituds rebudes, més de 3.700 corresponen específicament a vehicles industrials.

Encara que ha reconegut que “queda camí” per a la reconstrucció i que encara hi ha polígons com el de Paiporta, Albal o Sedaví que encara no han recuperat els nivells d’activitat, també ha assenyalat que hi ha indicadors que “conviden a l’esperança” com la previsió de creixement del 3,6 % del PIB per a enguany llançada per BBVA Research o el de la recuperació del 90 % dels nivells previs d’activitat empresarial en la zona afectada estimat per la CEV.

**Reflexió sobre la gestió humana davant emergències**

La trobada, que s’ha desenrotllat amb el lema ‘SOS València: el valor de les persones’, ha reunit professionals del sector assegurador i representants institucionals en una jornada dedicada a reflexionar sobre la gestió humana i solidària davant situacions d’emergència com la riuada del passat 29 d’octubre de 2024 que va afectar la Comunitat Valenciana.

En concret, l’esdeveniment ha reunit els alcaldes d’Albal, José Miguel Ferris; de Riba-roja de Túria, Robert Raga; d’Utiel, Ricardo Gabaldón, i el regidor de Sedaví i president de la Mancomunitat de l’Horta Sud, José Francisco Cabanes, que han abordat la gestió de la DANA des d’una perspectiva humana i solidària.

Així, han debatut i compartit les seues experiències i estratègies sobre com gestionar un desastre d’estes característiques, tant durant el succés com en la seua fase posterior. A més, s’han tractat qüestions pràctiques i de vital importància per a la resiliència futura, com la necessitat de revisar infraestructures, l’experiència dels ciutadans amb les assegurances i la importància de fomentar una cultura asseguradora robusta.

L’acte ha conclòs amb l’entrega dels Premis APROCOSE, que reconeixen els professionals, empreses i organitzacions que han demostrat un compromís excepcional amb la innovació, la qualitat i la responsabilitat social en el sector assegurador.

En esta edició s’ha guardonat en la categoria d’excel·lència professional la Unitat Militar d’Emergències (UME). Per la seua banda, els corredors d’assegurances afectats per la DANA han aconseguit el premi d’excel·lència empresarial, mentres que el guardó d’excel·lència en el compromís social ha recaigut en l’ONG Cesal.

Fecha: 28/10/2025